Piceriju u Zemunu koja je dnevno delila pedesetak besplatnih sendviča ugroženih sugrađanima, zatvorila je pre dva dana Poreska uprava zbog manjka od 680 dinara, piše list Danas.

Picerija u Zemunu, bravopic.twitter.com/Ap6d2ooiRg — Uros Vasiljevic (@uros_vasiljevic)March 22, 2020

Inspektori su bili u lokalu kao gosti, zaposleni nisu znali ni ko su, a tek kasnije su se predstavili, utvrdili da u kasi nedostaje novac i odredili zabranu rada od dve nedelje.

“Da apsurd bude veći, samo dan ranije na nekoliko televizija bio je emitovan prilog o humanosti vlasnika picerije, a taj gest svrstan je i na listu predloga za titulu Heroja Beograda”, piše Danas.

“Sada nam je još teže, čuli su ljudi i dolaze. Sa akcijom ne želim da prekinem, nastavili smo da delimo sendviče, ali ne kao picerija, već iz stana majke koja je iznad lokala, pa do kad budemo mogli. Sami ih pravimo, kupujemo kifle iz pekare preko puta, komšija koji ima mlekaru ponudio nam je razne namaze, eto ima još dobrih ljudi u ovoj situaciji. Zaista sada ne mogu da prekinem zbog onih koji očekuju pomoć. A javljaju nam se najviše samohrane majke, stariji sugrađani, ali i oni koji su zbog ove situacije ostali bez posla, plate ili nemaju način da dođu do novca”, rekao je za Danas vlasnik picerije “Pizza hot” Miloš Belegišanin.

On je dodao i da će narednih dana od 13 do 16 ugrožene čekati sendviči.

Kako je naveo, za poreznike je bio sporan ugovor koji su dva dana ranije kao predlog primili od distributera, a predviđao je da se njihovim kuririma na naplati odmah roba koju će dostaviti nego da to ide preko računa, po ugovoru.

“Taj predlog ugovora bio je stavljen sa strane, nismo ga sakrili, ali ni primenili jer smo hteli da sačekamo da ga knjigovođa pogleda. Mislim da nije u radu to što se zbog nekih nepravilnosti zatvaraju lokali i poslovni objekti, svuda u svetu se zbog takvih stvari pišu kazne. To bi bilo prihvatljivo može da nam se desi da pogrešimo, ljudi smo, ali zbog toga ne bi trebalo da nam uskraćuju pravo na rad. Mi imamo šest zaposlenih, niko nije dobio otkaz, rade po četiri sata jer je vreme za kretanje ljudi skraćeno. Poštovali smo sve što je merama bilo naloženo, apel države da ne otpuštamo radnike, hteli smo i da budemo humani, iako nismo neka velika kompanija, već skrommna porodična firma”, naveo je Belegišanin.

Danas navodi da je od Poreske uprave tražio informacije zbog čega je picerija zatvorena, ali da odgovor nije dobio.